钦定古今图书集成/明伦汇编/氏族典/第213卷 > 《四川总志》 > 何子平
## 钦定古今图书集成/明伦汇编/氏族典/第213卷 > 《四川总志》 > 何子平

按《宋书何子平传》，“子平，庐江灊人也。曾祖楷，晋侍中。
祖友，会稽王道子骠骑谘议参军。父子先，建安太守。
子平世居会稽，少有志行，事母至孝，扬州辟从事史，
年满便去职，归家养母，竭身运力，以给供养。元嘉三
十九年，元凶弑逆，安东将军随王诞入讨，以为行参
军。事宁自解。又除奉朝请，不就。末除吴郡海虞令。县”
禄唯以养母一身，而妻子不犯一毫。母丧去官，哀毁
逾礼。大明末，东土饥荒，继以师旅，八年不得营葬，昼
夜号绝，擗踊不阕。冬不衣絮，暑避清凉，所居屋败，不
蔽雨日。蔡兴宗为会稽太守，甚加旌赏。泰始六年，为
营冢椁。子平居丧毁甚，困瘠逾久，及至免丧，支体殆
不相属。幼持操检，敦厉名行，虽处暗室，如接大宾，安
贫守善，不求荣进，好退之士，弥以贵之。顺帝昇明元
年卒，时年六十。